
 3.9.2020
 BG
 Официален вестник на Европейския съюз
 L 289/315
 РЕГЛАМЕНТ ЗА ИЗПЪЛНЕНИЕ (ЕС) 2020/1227 НА КОМИСИЯТА
 от 12 ноември 2019 година
 за определяне на технически стандарти за изпълнение по отношение на образците за предоставяне на информация в съответствие с изискванията за уведомление за ОПС секюритизация
 (текст от значение за ЕИП)
 ЕВРОПЕЙСКАТА КОМИСИЯ,
 като взе предвид Договора за функционирането на Европейския съюз,
 като взе предвид Регламент (ЕС) 2017/2402 на Европейския парламент и на Съвета от 12 декември 2017 г. за определяне на обща рамка за секюритизациите и за създаване на специфична рамка за опростени, прозрачни и стандартизирани секюритизации, и за изменение на директиви 2009/65/ЕО, 2009/138/ЕО и 2011/61/ЕС и регламенти (ЕО) No 1060/2009 и (ЕС) No 648/2012 (1), и по-специално член 27, параграф 7 от него,
 като има предвид, че:
 (1)
 За целите на ефективното и хармонизирано уведомяване, информацията относно секюритизациите, които отговарят на изискванията за опростяване, прозрачност и стандартизация (ОПС), определени в членове 19—22 и членове 23—26 от Регламент (ЕС) 2017/2402, следва да бъде докладвана на Европейския орган за ценни книжа и пазари (ЕОЦКП) в съгласуван формат и в съответствие с единни стандарти.
 (2)
 Предоставянето на информацията в хармонизиран формат позволява ефикасното събиране на данни от ЕОЦКП и улеснява проверките за последователност и оценката на пълнотата от страна на инвеститорите и компетентните органи. Ето защо следва да се определи форматът за всяка от областите в уведомлението за ОПС секюритизация, за които трябва да се докладва, като цялата информация, представена на ЕОЦКП, следва да се подава по електронен път.
 (3)
 Настоящият регламент е изготвен въз основа на проектите на технически стандарти за изпълнение, които ЕОЦКП е представил на Комисията в съответствие с член 15 от Регламент (ЕС) No 1095/2010 на Европейския парламент и на Съвета (2).
 (4)
 ЕОЦКП проведе открита обществена консултация по проектите на технически стандарти за изпълнение, въз основа на които е изготвен настоящият регламент, анализира потенциалните разходи и ползи и поиска становище от Групата на участниците от сектора на ценните книжа и пазарите, създадена по силата на член 37 от Регламент (ЕС) No 1095/2010,
 ПРИЕ НАСТОЯЩИЯ РЕГЛАМЕНТ:
 Член 1
 Образци за уведомление за ОПС секюритизация
 1. Информацията, посочена в член 1, параграф 1, буква а) и член 1, параграф 2, буква а) от Делегиран регламент (ЕС) 2020/1226 на Комисията (3), се предоставя посредством образеца, установен в приложение I към настоящия регламент.
 2. Информацията, посочена в член 1, параграф 1, буква б) и член 1, параграф 2, буква б) от Делегиран регламент (ЕС) 2020/1226, се предоставя посредством образеца, установен в приложение II към настоящия регламент.
 3. Информацията, посочена в член 1, параграф 1, буква в) и член 1, параграф 2, буква в) от Делегиран регламент (ЕС) 2020/1226, се предоставя посредством образеца, установен в приложение III към настоящия регламент.
 4. Когато предоставяната в съответствие с настоящия член информация не е на разположение или се изисква поради прилагането на преходните разпоредби, предвидени в член 43 от Регламент (ЕС) 2017/2402, в уведомлението се посочва „Не се прилага поради прилагането на преходни разпоредби“ в съответната област или области в приложенията към настоящия регламент.
